سوزان ستراسبرڭ

سوزان ستراسبرڭ (ب ، السمية لكاملة ديالها سوزان إليزابيث ستراسبرڭ) تزادت فـ 22 ماي 1938 فـ نيويورك، و توفات فـ 21 يناير 1999 فـ نيويورك. كانت ممثلة و مؤلفة، و كتعتابر من أبرز الوجوه ف المسرح، السينيما، و التلفازة ف ميريكان.

سوزان بدات التمثيل ف سن صغيرة. ملي كان ف عمرها 14 سنة دارت أول دور ف المسرح برّا د برودواي ف مسرحية Maya (1953). من بعد بانت ف التلفزة ف حلقة Catch a Falling Star ف Goodyear Playhouse. ف 1955، بدات الشهرة ديالها بعدما لعبات دور آن فرانك ف المسرحية ديال The Diary of Anne Frank ف برودواي. كانت أصغر ممثلة كاتترشح ل جائزة Tony، و بانت على غلاف لايف و نيوزويك ف نفس العام.

بعد النجاح الكبير ف برودواي، سوزان دارت أفلام بحال Stage Struck (1958)، Kapò (1960) اللي ترشح ل جائزة أوسكار ديال أفضل فيلم أجنبي، Taste of Fear (1961)، و Disorder (1962). ف الستينات، ركزات على التلفازة، و بانت ف برامج بحال Dr Kildare، The Big Valley، و The Invaders. دارت أفلام ضد الثقافة التقليدية بحال The Trip (1967) و Psych-Out (1968) مع دجاك نيكولصون Jack Nicholson و Peter Fonda.

ف السبعينات، ستامرات ف التلفازة و الأفلام، بحال The Rockford Files، Toma، So Evil, My Sister، و Rollercoaster (1977). ف 1980 كتبات مذكراتها اللولة Bittersweet اللي حكات فيها على الحياة ديالها، العلاقات الصعيبة مع واليديها، والمشاكل الصحية ديال بنتها دجينيفير. ف 1992 كتبات Marilyn and Me: Sisters, Rivals, Friends على الصداقة ديالها مع ماريلين مونرو.

ف الحياة الشخصية، تجوجات ستراسبرڭ كريسطوفر دجونز ف 1965 وعندها بنت دجينيفير. تطلقات ف 1968 بسباب المشاكيل النفسية ديال راجلها. بنتها تولدات عندها مشكلة خلقية اللي قالت ستراسبرڭ بلي راه سبابها لاضروڭ لي كانت كاتكونصومي هيّ و راجلها.

توفات ستراسبرڭ فـ 21 يناير 1999 بسبب لكونصير د لبزولة، و عمرها 60 سنة، و خلفات وراها ورث كبير ف المسرح، السينيما، والتلفازة.

 مصادر 

تصنيف:زيادة 1938
تصنيف:وفيات 1999